Grace Mugabe vlug glo uit ZimbabweGrace Mugabe. Foto: (Xinhua/Stringer) (zxj) Grace Mugabe, die Zimbabwiese presidentsvrou, het na bewering Woensdag na Namibië gevlug te midde van berigte dat die weermag glo Dinsdag beheer oor Harare, die land se hoofstad, geneem het. Netumbo Nandi-Ndaitwah, die Namibiese minister van internasionale betrekkinge en samewerking, het in ŉ verklaring gesê hoewel sy bekommerd is oor die ontvouing van gebeure in Zimbabwe, word daar steeds bevestig dat die situasie relatief kalm is. Nandi-Ndaitwah het gesê dié situasie veroorsaak onsekerheid wat op sy beurt “nie bevorderlik is vir vrede en stabiliteit nie”. Die Namibiese owerheid het ondanks dié gerugte nóg nie bevestig dat Grace wel in die land is nie. Daar heers egter steeds groot onsekerheid oor presies wat aan die gang is in Zimbabwe, aangesien daar steeds ontken word dat ŉ staatsgreep plaasgevind het. Die weermag het via die staatsbeheerde media ontken dat ŉ staatsgreep uitgevoer word en gesê mense naby pres. Robert Mugabe, wat as misdadigers beskou word, word geteiken, maar die president en sy gesin is veilig. Emmerson Mnangagwa, wat verlede week deur Mugabe as adjunkpresident afgedank is, is volgens berigte terug in Zimbabwe. Daar word beweer dat hy moontlik beheer oor die land se regering kan neem. Mnangagwa het op Twitter gesê hy is terug in Zimbabwe en gaan oor die volgende paar dae besig wees. “’n Weermaggeleide oorgangsfase sal nou die weg baan vir ŉ vreedsame, vry en regverdige demokratiese verkiesing,” het hy gesê. Pres. Jacob Zuma het intussen twee afvaardigings na onderskeidelik Zimbabwe en Angola gestuur in die lig van die politieke situasie wat tans in die land afspeel. Die president het die regering van Zimbabwe en die Zimbabwiese weermag aangemoedig om die politieke dooiepunt op vriendskaplike wyse op te los en het ŉ beroep op die weermag gedoen om te verseker dat die vrede en veiligheid in die land nie in gedrang gebring word nie.